### NN 105/2025 (23.7.2025.), Pravilnik o posebnim kriterijima za ocjenjivanje učinkovitosti rada policijskih službenika

Ministarstvo unutarnjih poslova

1479

Na temelju članka 95. stavka 7. Zakona o državnim službenicima (»Narodne novine« br. 155/23 i 85/24) i članka 10. stavka 12. Zakona o plaćama u državnoj službi i javnim službama (»Narodne novine« br. 155/23), ministar unutarnjih poslova donosi

PRAVILNIK

O POSEBNIM KRITERIJIMA ZA OCJENJIVANJE UČINKOVITOSTI RADA POLICIJSKIH SLUŽBENIKA

Članak 1.

Ovim Pravilnikom utvrđuju se posebni kriteriji za ocjenjivanje učinkovitosti rada policijskih službenika.

Članak 2.

Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

Članak 3.

Postupak ocjenjivanja policijskih službenika provodi se sukladno odredbama Uredbe o ocjenjivanju učinkovitosti rada državnih službenika (»Narodne novine« br. 127/24) (u daljnjem tekstu: Uredba).

Članak 4.

(1) Uz kriterije za vrednovanje učinkovitosti rada državnih službenika iz članka 12. Uredbe, za vrednovanje učinkovitosti rada policijskih službenika utvrđuju se i posebni kriteriji:

1. sposobnost prosuđivanja i donošenja odluka za koje je policijski službenik ovlašten

2. odnos prema nadređenim rukovoditeljima

3. sposobnost korištenja i rukovanja policijskom opremom i tehnikom

4. zainteresiranost za stručno osposobljavanje, specijalizaciju, usavršavanje i policijski trening

5. obavljanje dodatnih poslova i zadataka te posebna znanja i vještine koje nisu uvjet za radno mjesto, a doprinose kvaliteti obavljanja policijskih poslova.

(2) Posebni kriteriji iz stavka 1. ovog članka su obvezni posebni kriteriji za sva radna mjesta policijskih službenika, a odnose se na specifičnosti vezane za obavljanje poslova policijskih službenika.

(3) Posebni kriteriji iz stavka 1. ovog članka navode se na Listu 4. Izvješća o učinkovitosti rada, u dijelu »2. Posebni kriteriji«, uz posebne kriterije propisane Uredbom.

(4) Opis posebnih kriterija iz stavka 1. točki 1. do 5. ovog članka nalazi se u Prilogu ovog Pravilnika i njegov je sastavni dio.

(5) Kriteriji za rukovodeće policijske službenike odnose se na policijske službenike koji rukovode ustrojstvenom jedinicom, policijskim službenicima ili poslovnim procesima.

Članak 5.

Obrazac Izvješća o učinkovitosti rada u Excel formatu iz članka 24. Uredbe, ustrojstvena jedinica nadležna za ljudske potencijale u sjedištu Ministarstva prilagodit će odredbama ovoga Pravilnika u roku od 30 dana od dana stupanja na snagu ovog Pravilnika.

Članak 6.

Ustrojstvena jedinica nadležna za ljudske potencijale u sjedištu Ministarstva će u roku 9 mjeseci od dana stupanja na snagu ovog Pravilnika omogućiti da se postupak ocjenjivanja provodi u digitalnom obliku.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/48
 Urbroj: 511-01-152-25-14
 Zagreb, 15. srpnja 2025.

Ministar
 dr. sc. Davor Božinović, v. r.

OPIS POSEBNIH KRITERIJA ZA OCJENJIVANJE UČINKOVITOSTI RADA POLICIJSKIH SLUŽBENIKA

2.6. Sposobnost prosuđivanja i donošenja odluka za koje je policijski službenik ovlašten

Sposobnosti samostalnog, pravodobnog i utemeljenog donošenja odluka u okviru zakonskih ovlasti, pri čemu se posebno vrednuje razboritost, primjena stručnih znanja, procjena rizika te prilagodba odluka konkretnim okolnostima i sigurnosnoj situaciji

• Naročito uspješan – uvijek donosi odluke koje su pravodobne, primjereno argumentirane, temeljene na točnoj procjeni situacije i primjeni stručnih znanja, bez potrebe za dodatnom korekcijom

• Uspješan – donosi većinu odluka samostalno i korektno, s rijetkim i manjim propustima koji ne utječu bitno na učinkovitost ili zakonitost postupanja

• Zadovoljava – pokazuje osnovnu razinu sposobnosti prosuđivanja, ali uz povremenu potrebu za dodatnim usmjeravanjem, korekcijama ili savjetovanjem od strane nadređenih

• Ne zadovoljava – često donosi nepravodobne ili neprimjerene odluke, uz ozbiljne propuste u procjeni situacije i rizika, što utječe na sigurnost, zakonitost ili učinkovitost rada.

2.7. Odnos prema nadređenim rukovoditeljima

Profesionalnost u ophođenju, poštivanja hijerarhije i autoriteta, spremnosti na suradnju i otvorenost za komunikaciju, prihvaćanje danih uputa i povratnih informacija te odgovorno, lojalno i pravovremeno postupanje u skladu sa zahtjevima nadređenih

• Naročito uspješan – dosljedno pokazuje iznimno profesionalan, odgovoran i proaktivan odnos prema nadređenima

• Uspješan – u većini situacija postupa profesionalno i odgovorno, uz manja odstupanja koja ne utječu na kvalitetu suradnje

• Zadovoljava – ispunjava osnovna očekivanja u komunikaciji i suradnji s nadređenima, uz povremene propuste

• Ne zadovoljava – učestala neprihvaćanja autoriteta, neprimjerena komunikacija, zanemarivanje uputa i narušavanje odnosa s nadređenima.

2.8. Sposobnost korištenja i rukovanja policijskom opremom i tehnikom

Osposobljenost policijskog službenika za pravilno, sigurno, učinkovito i odgovorno korištenje službene opreme i tehničkih sredstava u svakodnevnom radu, uključujući poznavanje funkcionalnosti, primjenu u skladu s propisima i sposobnost prilagodbe u radu s različitim vrstama opreme i tehnologije

• Naročito uspješan – izuzetno vješto, sigurno i samostalno koristi policijsku opremu i tehniku u skladu s propisima i potrebama službe, bez grešaka i uz maksimalnu učinkovitost

• Uspješan – pouzdano i korektno koristi opremu i tehniku, uz rijetke manje tehničke pogreške koje ne utječu na sigurnost ili funkcionalnost

• Zadovoljava – pokazuje osnovnu razinu znanja i vještina u rukovanju opremom, ali uz povremene propuste ili potrebu za dodatnim nadzorom i usmjeravanjem.

• Ne zadovoljava – učestalo pogrešno koristi opremu, ne poznaje funkcionalnosti ili ugrožava sigurnost rukovanjem, što otežava izvršavanje službenih zadaća.

2.9. Zainteresiranost za stručno osposobljavanje, specijalizaciju, usavršavanje i policijski trening

Angažiranost policijskog službenika u praćenju i pohađanju stručnih osposobljavanja, specijalističkih edukacija, unutarnjih i vanjskih programa usavršavanja te policijskih treninga, pri čemu se vrednuje inicijativa, spremnost na stjecanje novih znanja i vještina, aktivno sudjelovanje u obukama te primjena stečenih znanja u svakodnevnom radu

• Naročito uspješan – aktivno i kontinuirano iskazuje interes za stručni razvoj, redovito sudjeluje u edukacijama i treninzima, traži dodatne mogućnosti usavršavanja te primjenjuje nova znanja u praksi

• Uspješan – pokazuje izražen interes za usavršavanje i uredno sudjeluje u predviđenim obukama, uz povremenu dodatnu angažiranost

• Zadovoljava – sudjeluje u osnovnim obukama u okviru službenih obveza, ali bez dodatne inicijative ili proaktivnosti u vlastitom stručnom razvoju

• Ne zadovoljava – pokazuje nezainteresiranost, izbjegava sudjelovanje u obukama bez opravdanja i ne iskazuje spremnost za usvajanje novih znanja ili vještina.

2.10. Obavljanje dodatnih poslova i zadataka te posebna znanja i vještine koje nisu uvjet za radno mjesto, a doprinose kvaliteti obavljanja policijskih poslova

Spremnost policijskog službenika da preuzme dodatne poslove i zadaće koji nisu redoviti dio njegovog radnog mjesta, kao i korištenje posebnih znanja i vještina koje nisu propisani uvjet, ali doprinose većoj učinkovitosti, kvaliteti i fleksibilnosti u obavljanju policijskih zadaća (npr. strani jezici, informatička znanja, komunikacijske vještine, tehnička stručnost, borilačke vještine i sl.)

• Naročito uspješan – redovito i samoinicijativno preuzima dodatne zadatke, aktivno primjenjuje korisna znanja i vještine izvan osnovnih zahtjeva radnog mjesta te time znatno unapređuje rad službe

• Uspješan – često pokazuje spremnost za dodatne zadaće i povremeno koristi dodatna znanja i vještine u obavljanju poslova

• Zadovoljava – izvršava dodatne zadatke kada mu se dodijele, ali rijetko koristi posebna znanja izvan osnovnih zahtjeva radnog mjesta

• Ne zadovoljava – ne pokazuje spremnost za dodatne zadatke i ne koristi dodatna znanja i vještine, niti doprinosi radu izvan svoje osnovne uloge.